Standard Bank dank dalk meer as 500 af | Netwerk24
Deur Petrus Malherbe 14 November 2018 15:37
Standard Bank is Suid-Afrika se grootste bank. Foto: Getty Images
Standard Bank gaan meer as 500 mense in sy IT-afdeling aflê.
Die bank het Woensdag in ’n verklaring gesê hy het met ’n art. 189-proses begin waardeur die afdeling herstruktureer word “om te fokus op nuwe gebiede van tegnologie, soos wolkberging, data-ontleding en kubersekuriteit”.
Hoewel dié herstrukturering tot 180 nuwe poste sal skep, beteken dit ook dat ’n groot hoeveelheid “tradisionele” IT-poste oorbodig word, sê Standard Bank.
Tydens die oorgangsproses gaan 526 werknemers ’n kennisgewing van moontlike aflegging ontvang.
Volgens Standard Bank beteken dit nie dat al dié mense uiteindelik afgedank gaan word nie.
Die meeste personeellede wat deur die moontlike afleggings geraak word, is tans bestuurders of uitvoerende beamptes in die afdeling.
Die bank sal ondersteuning bied aan diegene wat wel afgedank word, insluitend om hulle te help om nuwe werk te vind.
Die aankondiging kom nadat die bank se debiet- en kredietkaartfasiliteite twee keer in drie dae ure lank nie gewerk het nie.
Meer oor: Standard Bank | Bankbedryf | Tegnologie | Banke | Afleggings
‘Belê nóú in SA - daar is winskopies’
Ander bank se kitsbank: Dis hoe jou bank jou ‘straf’